Marius Bear

Marius Bear (født Marius Hügli, 21. april 1993 i Enggenhütten i Sveits) er en sveitsisk sanger og låtskriver. Han representerte Sveits i Eurovision Song Contest 2022 med sangen «Boys Do Cry».

Bakgrunn 
Bear vokste opp i tettstedet Enggenhütten i Schlatt-Haslen kommune Appenzell Innerrhoden kanton. Det var først under førstegangstjenesten i det sveitsiske forsvaret at han oppdaget at han hadde et talent for musikk. En av medsoldatene ble imponert over stemmen hans, og de jammet sammen for første gang den samme kvelden: «Jeg la øyeblikkelig merke til hvor frigjørende det er å uttrykke følelsene mine gjennom sang og musikk. Det var det første steget på min nye vei».

Etter førstegangstjenesten studerte han for å bli anleggsmaskin-mekaniker, men avsluttet studiene i 2016. I stedet reiste han rundt i Tyskland og Sveits som gatemusikant. På en musikkfestival ble han kjent med en musikkprodusent som inviterte ham til New York. Der ble han raskt en del av det sveitsiske musikkmiljøet i byen.

I 2017 flyttet han til Storbritannia der han studerte musikkproduksjon ved British and Irish Modern Music Institute (BIMM Institute) i London. Parallelt med dette deltok han i en rekke låtskriver-sessions med kjente låtskrivere. I 2019 ga han ut sitt første album, Not Loud Enough, som gikk inn på den sveitsiske albumlisten. I 2019 vant han en Swiss Music Award i klassen «beste talent». Han har deltatt i flere tv-programmer, blant andre I Can See Your Voice (RTL i 2020) og 1 gegen 100 (SRF 1 i 2021). 

I mars 2022 kunngjorde den sveitsiske allmennkringkasteren SRG SSR at den hadde valgt Marius Bear til å representere Sveits i Eurovision Song Contest 2022 i Torino i Italia. Han deltok med sangen «Boys Do Cry», som han skrev sammen med Martin Gallop. Sangen kvalifiserte seg til finalen, den den endte som nummer 17 av 25.

Diskografi

EP-er og album 

 2018: Sanity (EP)
 2019: Not Loud Enough (album)

Referanser

Eksterne lenker 
 
 
 
 

 
 
 
 

Personer fra kanton Appenzell Innerrhoden
Sveitsiske musikere
Deltakere i Eurovision Song Contest 2022